VEGA præsenterer

**Til december skruer Nicklas Sahl helt op for popvarmen i Store VEGA**

*Den succesrige, danske popsnedker er klar til at skabe magiske, musikalske momenter i Store VEGA den 10. december.*

Sidste år spillede han i et tætpakket Ideal Bar, derefter gik turen til Lille VEGA, hvor billetterne blevet revet væk og til december står popfænomenet Nicklas Sahl på den største scene i VEGA.

Sahl udgav sin debutep, *Planets*, der med catchy, velskrevne numre og eminent vokalarbejde fik GAFFAs anmelder til at storerose det unikke sangskrivertalent:

*”Det skyldes især singlehittet "New Eyes", der på kort tid har fået mere end fire millioner streams, hvilket må siges at være imponerende for en debutartist. Nu siger tal som bekendt ikke meget om kvalitet af musik, men i dette tilfælde er der en klar sammenhæng. "New Eyes" er simpelthen et forbandet godt popnummer.”*

Den unge musiker fra Hadsten er godt på vej til at blive den næste store popstjerne. Siden han udsendte debutsinglen ”HERO” og opfølgeren ”New Eyes” sidste år, er det blevet til millioner af streams og en kontrakt med et af Danmarks største pladeselskaber.   
  
Nicklas Sahl fik som fireårig en plastikguitar mellem hænderne, og instrumentet har siden været hans livsledsager, om end selve formen og strukturen med tiden ændrede sig. Han blev som 13-årig spottet ved en optræden på Samsø og har derefter skrevet og spillet med forskellige kunstnere. De sidste par år har han haft et tæt samarbejde med produceren og sangskriveren Birk Storm.

I slutningen af 2018 optrådte Nicklas Sahl som support på Alex Vargas komplet udsolgte turné, og i løbet af foråret headliner han på sin egen tur rundt i landet. Til december skal Store VEGA omfavnes af vellyd, når Sahl pakker kufferten med uafrystelige, charmerende pophits.

**Fakta om koncerten:**  
Nicklas Sahl (DK)  
Tirsdag d. 10. december kl. 20.00  
Store VEGA, Enghavevej 40, 1674 København V  
Billetpris: 220 kr. + gebyr  
Billetsalget starter i dag kl. 13.00 via VEGA.dk og Ticketmaster.